Frank Aaen (EL), 2007-01-18:
Privat pensionsopsparing drejer sig om rigtig, rigtig mange penge.
Jeg tror, at der er mange, der er overraskede over at høre tallet, nemlig at det er flere tusinde, der hvert eneste år indbetaler mere end 100.000 kr. på deres pensionsopsparing.
Det er der altså ret mange mennesker der ikke kunne drømme om overhovedet at have råd til.
Det drejer sig efter det sidste, jeg lige har hørt, om en opsparing på i alt 2.200 mia. kr. – for vi havde lidt diskussion om tallets størrelse før; det ligger midt imellem – og det er altså mere, end Danmark producerer på et helt år, der nu ligger i pensionsopsparinger.
Det betyder, at deri altså også ligger en udskudt skat, der er langt større end den samlede statsgæld, fordi man har trukket pengene fra ved indbetalingen.
Altså, statsgælden kunne være væk.
Hvis vi i stedet for at give skattefradrag for pensionsopsparinger havde beskattet pengene, så havde vi ikke haft nogen statsgæld.
Det er dog tankevækkende.
Så er det jo sådan, at hver gang man altså betaler penge ind på sin pensionsordning, kan pengene trækkes fra i skat.
Jeg spurgte til det hos skatteministeren vedrørende 2005, og der drejer det sig om et tabt skatteprovenu på 47 mia. kr.
47 mia. kr. mindre i skat kom der ind på grund af fradragsordningen for private pensionsordninger – det er dog også en slags penge – og det sker altså år efter år i stadig stigende takt.
Det er altså sådan, at det tilskud, vi på den måde giver til privat pensionsopsparing – 47 mia. kr. – er hammerasocialt fordelt.
Den laveste indkomstgruppe får i snit et skattetilskud til sin opsparing på 400 kr. om året ifølge skatteministerens beregninger, mens gruppen med den højeste indkomst, de 10 pct. rigeste danskere, får 112.000 kr. i skattefordel til deres private pensionsopsparinger bare i 2005.
Det er altså virkelig en ulighed i samfundet, der vil noget, og som selvfølgelig afspejler, at vi senere får en dramatisk ulighed mellem pensionisterne, mellem dem, der ingen opsparing har, fordi de aldrig har haft råd til at have en opsparing, og dem, der har haft højtlønnede job, og som ikke har været på barselorlov – der er også kønspolitik i det her – eller har været syge, som får en meget højere pension, egenpension.
Så det er altså virkelig samfundets indretning, vi diskuterer i dag, hvor det, som det er nu, vil øge ulighederne i fremtiden.
Så har argumentet hele dagen været, at pengene kommer til beskatning.
Ja, det vil jo vise sig.
Historisk har det været sådan, at marginalskatten er faldet siden 1980'erne.
Det vil sige, at vi i dag har rigtig mange mennesker, der i sin tid fik fradrag på knap 80 pct. af deres indkomst, da de indbetalte pengene.
Og når de udbetales – og hvis Det Konservative Folkeparti får ret – bliver pengene kun beskattet med 50 pct.
Det er altså en indkomstforæring til pensionister, der i forvejen har mange penge, som virkelig vil noget.
Vi mister også pengene, hvis folk tager til Frankrig.
Vi mister også pengene, hvis Danmark – som vi var inde på før – taber en sag nede i EU om, at vi kan beholde retten til at beskatte pengene ved udbetaling.
Og man må regne med – det tror jeg at man vil se – at marginalskatterne de kommende år vil falde, og dermed vil der komme lavere skat ind fra de her opsparinger, end der er trukket fra på indbetalingstidspunktet.
Det betyder altså alt andet lige, at de, der ingen penge har haft til at spare op af, ingen gevinst får, og at de, der har haft hammermange penge at spare op af, får en hammerstor gevinst.
Så asocialt og ulige er det, og det synes vi i virkeligheden man burde lave om på.
Vores forslag er det helt enkle – det kunne jeg også høre De Radikale var fremme med
: Lad os da i stedet for sige, at al indkomst beskattes; så kunne vi nemlig sænke skatten væsentligt.
Til gengæld skulle vi så sige, at opsparingen til pension selvfølgelig er skattefri ved udbetaling.
Så er vi helt fri for, at folk kan spekulere, så er vi helt fri for, at folk kan flytte til Frankrig og tage skattepenge med sig derned, eller at vi kan tabe en masse skattepenge ved en EU-sag.
Det er meget klogere socialt, for at sikre lighed i samfundet, og også af hensyn til statsfinanserne vil det være meget klogere at fremrykke beskatningen og til gengæld gøre udbetalingerne skattefrie på udbetalingstidspunktet.
Så vi støtter selvfølgelig forslaget.
Thursday, April 19, 2007 5:07 PM
det er et skridt i den rigtige retning, og derfor vil vi stemme for det.